CELEX: 32015D1357
Language: ro
Date: 2015-08-04 00:00:00
Title: Decizia de punere în aplicare (UE) 2015/1357 a Comisiei din 4 august 2015 de stabilire a contribuției financiare din partea Uniunii pentru cheltuielile efectuate de Țările de Jos în 2011, 2012 și 2013 pentru finanțarea măsurilor de urgență pentru combaterea gripei aviare [notificată cu numărul C(2015) 5342]

6.8.2015   
            
            
               RO
            
            
               Jurnalul Oficial al Uniunii Europene
            
            
               L 209/9
            
         DECIZIA DE PUNERE ÎN APLICARE (UE) 2015/1357 A COMISIEI
   din 4 august 2015
   de stabilire a contribuției financiare din partea Uniunii pentru cheltuielile efectuate de Țările de Jos în 2011, 2012 și 2013 pentru finanțarea măsurilor de urgență pentru combaterea gripei aviare
   
      
         [notificată cu numărul C(2015) 5342]
      
   
   (Numai textul în limba neerlandeză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 652/2014 al Parlamentului European și al Consiliului din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor, de modificare a Directivelor 98/56/CE, 2000/29/CE și 2008/90/CE ale Consiliului, a Regulamentelor (CE) nr. 178/2002, (CE) nr. 882/2004 și (CE) nr. 396/2005 ale Parlamentului European și ale Consiliului, a Directivei 2009/128/CE a Parlamentului European și a Consiliului și a Regulamentului (CE) nr. 1107/2009 al Parlamentului European și al Consiliului și de abrogare a Deciziilor 66/399/CEE, 76/894/CEE și 2009/470/CE ale Consiliului (1), în special articolul 36 alineatul (4),
   întrucât:
   
               (1)
            
            
               Regulamentul (CE) nr. 349/2005 al Comisiei (2) stabilește normele privind plata unei contribuții financiare din partea Uniunii pentru măsurile de urgență luate în vederea eradicării anumitor boli animale, incluzând gripa aviară. Articolul 7 din regulamentul menționat stabilește documentele care trebuie furnizate de către statul membru care solicită o contribuție financiară din partea Uniunii și termenele pentru transmiterea acestor documente.
            
         
               (2)
            
            
               Decizia de punere în aplicare 2012/667/UE a Comisiei (3) stabilește la 429 425,74 EUR suma contribuției financiare din partea Uniunii la cheltuielile efectuate de Țările de Jos în vederea adoptării măsurilor de combatere a gripei aviare în 2011.
            
         
               (3)
            
            
               Decizia de punere în aplicare 2013/775/UE a Comisiei (4) prevede o contribuție financiară din partea Uniunii care urmează a fi acordată Țărilor de Jos pentru costurile suportate de acest stat membru în vederea adoptării măsurilor de combatere a gripei aviare în 2012 și 2013, în conformitate cu Decizia 2009/470/CE a Consiliului (5). În consecință, o primă tranșă în valoare de 210 000,00 EUR pentru 2012 și o primă tranșă în valoare de 250 000,00 EUR pentru 2013 au fost plătite acestui stat membru ca parte a contribuției financiare a Uniunii. În plus, Decizia de punere în aplicare 2013/775/UE prevede că valoarea contribuției financiare a Uniunii se stabilește printr-o decizie ulterioară care urmează să fie adoptată în conformitate cu procedura menționată în decizia respectivă.
            
         
               (4)
            
            
               Regulamentul (UE) nr. 652/2014 prevede efectuarea de plăți către statele membre în circumstanțele respective. În această privință, regulamentul prevede adoptarea unor acte de punere în aplicare care stabilesc contribuția financiară. În plus, regulamentul în cauză a abrogat Decizia 2009/470/CE, iar trimiterile la decizia respectivă se interpretează ca trimiteri la Regulamentul (UE) nr. 652/2014.
            
         
               (5)
            
            
               Prin Deciziile de punere în aplicare 2012/667/UE și 2013/775/UE, cerințele prevăzute în Regulamentul (UE, Euratom) nr. 966/2012 al Parlamentului European și al Consiliului (6), în special la articolul 84, au fost respectate.
            
         
               (6)
            
            
               În urma rezultatului auditului la fața locului gestionat de către serviciul de audit competent, cheltuieli suplimentare în valoare de 13 278,64 EUR au fost considerate eligibile, în conformitate cu decizia menționată la considerentul 2, iar contribuția financiară din partea Uniunii pentru anul 2011 poate fi stabilită la 442 704,38 EUR. Prin urmare, pe lângă tranșa deja plătită, ar trebui acordată o tranșă suplimentară finală de 13 278,64 EUR.
            
         
               (7)
            
            
               La 14 februarie 2014, Țările de Jos au prezentat Comisiei o cerere oficială de rambursare însoțită de un raport financiar, de documente justificative și de un raport epidemiologic pentru fiecare exploatație în care au fost sacrificate și distruse animale. Cererea de rambursare pentru 2012 se ridică la suma de 417 663,71 EUR, iar cea pentru 2013 la 616 592,33 EUR. Cu toate acestea, în urma examinării documentelor depuse de acest stat membru, sumele de 17 548,46 EUR și, respectiv, 40 018,73 EUR au fost considerate neeligibile pentru rambursare, în conformitate cu articolul 5 din Regulamentul (CE) nr. 349/2005.
            
         
               (8)
            
            
               Prin urmare, contribuțiile finale pentru 2012 și 2013 pot fi stabilite la 400 115,25 EUR și, respectiv, 576 573,60 EUR, reprezentând diferența dintre suma solicitată pentru rambursare și suma neeligibilă. După deducerea primelor tranșe menționate în considerentul 3, soldul care urmează să fie plătit Țărilor de Jos pentru 2012 și 2013 poate fi stabilit la 190 115,25 EUR și, respectiv, 326 573,60 EUR.
            
         
               (9)
            
            
               Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Contribuția financiară complementară din partea Uniunii la cheltuielile suportate de Țările de Jos în 2011 pentru finanțarea măsurilor de urgență în vederea combaterii gripei aviare este stabilită la 13 278,64 EUR.
   Articolul 2
   (1)   Contribuția financiară din partea Uniunii la cheltuielile suportate de Țările de Jos în 2012 pentru finanțarea măsurilor de urgență în vederea combaterii gripei aviare este stabilită la 400 115,25 EUR.
   (2)   Soldul contribuției financiare din partea Uniunii care urmează să fie plătit Țărilor de Jos este stabilit la 190 115,25 EUR.
   Articolul 3
   (1)   Contribuția financiară din partea Uniunii la cheltuielile suportate de Țările de Jos în 2013 pentru finanțarea măsurilor de urgență în vederea combaterii gripei aviare este stabilită la 576 573,60 EUR.
   (2)   Soldul contribuției financiare din partea Uniunii care urmează să fie plătit Țărilor de Jos este stabilit la 326 573,60 EUR.
   Articolul 4
   Prezenta decizie se adresează Regatului Țărilor de Jos.
   
      Adoptată la Bruxelles, 4 august 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 189, 27.6.2014, p. 1.
   
      (2)  Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (JO L 55, 1.3.2005, p. 12).
   
      (3)  Decizia de punere în aplicare 2012/667/UE a Comisiei din 25 octombrie 2012 de stabilire a contribuției financiare a Uniunii la cheltuielile efectuate în contextul măsurilor de urgență luate pentru combaterea gripei aviare în Țările de Jos în 2011 (JO L 299, 27.10.2012, p. 47).
   
      (4)  Decizia de punere în aplicare 2013/775/UE a Comisiei din 17 decembrie 2013 privind contribuția financiară din partea Uniunii la măsurile de urgență pentru combaterea gripei aviare în Germania, Italia și Țările de Jos în 2012 și 2013 și în Danemarca și Spania în 2013 (JO L 343, 19.12.2013, p. 44).
   
      (5)  Decizia 2009/470/CE a Consiliului din 25 mai 2009 privind anumite cheltuieli în domeniul veterinar (JO L 155, 18.6.2009, p. 30).
   
      (6)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).